google/wiki40b huggingface dataset:
Inno Setup

היסטוריה

ראסל אשר היה בעל השגות על תוכנת ההתקנה ‏InstallShield Express שהגיעה עם Borland Delphi, החליט ליצור תוכנת התקנה משל עצמו. בתחילה, Inno Setup לא הייתה מוכרת והגרסה הרשמית הראשונה הייתה v1.09.
בתחילה היה צריך ליצור קובץ ISS.TXT בספריית ההתקנה. בקובץ סיפק המשתמש משתנים וערכים אשר עדיין בשימוש היום. משתנים אלו שימשו כקונפיגורציה להליך ההתקנה אולם פיצ'רים רבים בחבילת ההתקנה לא היו גמישים לשינויים. לא היה ממשק עורך והתוכנה הייתה יותר דומה לסביבת קימפול קובצי סקריפט.
עם התפתחות Inno Setup, התפתחה גם ההיכרות איתה בציבור המפתחים ברחבי העולם, וכאשר הייתה עדיין תוכנת קוד פתוח, חברות רבות עברו לפתרונות בתחום הקוד הפתוח, ומכיוון שהייתה מבוססת על סקריפטים החלו משתמשים ליצור כלים לעריכת ויצירת התקנות של Inno Setup, כגון ISTool ו-ScriptMaker.
Inno Setup זכתה בכמה פרסים, ביניהם "Shareware Industry Awards" שלוש פעמים ברציפות (2002–2004).
מפתחים רבים החלו משתמשים בקוד המקור לפתח גרסאות צד שלישי כגון My Inno Setup Extensions על ידי מרטין לאן (Martijn Laan) אשר מוזגה לתוך Inno Setup בשנת 2003.
נכון לפברואר 2014 התוכנה מדורגת עם ציונים יוצאי דופן באתרים מובילים. באתר ההורדות CNET הגרסה האחרונה (5.5.4) עברה בפברואר את רף 100,000 ההורדות.
איגור איבנוביץ'

קריירה

איבנוביץ' התחיל את הקריירה שלו בזורה. לאחר שלא זכה לדקות משחק חתם בקום פודגוריצה. בקיץ 2010 חתם באיסקרה דנילובגראד מהליגה השנייה. בינואר 2011 חתם לליגת העל כאשר חתם ברודאר פלייבליה עימה זכה בגביע בסיום העונה הראשונה שלו. ב-14 ביולי 2011 ערך את הופעת הבכורה שלו בזירה האירופית בהפסד 3-0 נגד אוסטריה וינה. ב-10 בספטמבר 2011 הבקיע את שער הבכורה שלו בקריירה בניצחון 0-3 נגד מלאדוסט פודגוריצה. בינואר 2013 עזב את מונטנגרו וחתם בOFK בלגרד הסרבית. בעונת 2014/2015 חזר לקדנציה שנייה ברודאר פלייבליה והיה בורג מרכזי באותה עונה אותה סיים עם 13 שערים ועם זכייה באליפות. בקיץ 2015 חתם בזירה האזרית.
לזכותו של איבנוביץ' 3 הופעות במדי הנבחרת הצעירה של מונטנגרו.
אל-בוראק

אל-בּוּראק (בערבית: البُراق, אלבֻּראק, הבָּרק) במסורת המוסלמית היא בהמה פלאית מעופפת דמוית סוס או פגסוס, שעל גבה רכב הנביא מוחמד ממכה אל "המסגד הקיצון" ב"ליל המסע והעלייה לשמים".
יש חוקרים הסבורים כי הביטוי "אל-בוראק" הוא גלגול של סוסיא ברקא המוזכר  בתלמוד הבבלי.

אל-בוראק במסע הלילי

לפי המסורת, לשם המסע הועמדה לרשות מוחמד בהמה מיוחדת, אל-בוראק, שכל צעד שלה מגיע עד האופק. עוד באותו לילה הגיע מוחמד אל המסגד הקיצון, עלה לרקיע השביעי וקיבל בו את המצווה להתפלל חמש פעמים ביום. משחזר לאדמה, חיכתה לו אל-בוראק והביאה אותו בחזרה למכה. על-פי המסורת, המסע היה מהיר כל-כך, שמיטתו של מוחמד עוד הייתה חמה עם חזרתו.

מקורות

הקוראן מזכיר בפסוק אחד את אותו הלילה (סורה 17 פסוק 1), אולם המסורת המוסלמית מרחיבה ומספרת כי המלאך גבריאל ציווה על מוחמד לקום משנתו ולצאת אל "המסגד הקיצון". בתקופת צלאח א-דין, שהיה מעוניין לחזק את מעמדה של ירושלים בעולם המוסלמי הוחל לטעון כי המדובר במסגד הבנוי על הר הבית בירושלים, אולם זהו זיהוי מאוחר שאינו מן הקוראן. 
מסורת מאוחרת קובעת כי הכותל המערבי הוא הקיר שאליו קשר מוחמד את אל-בוראק עם הגיעו למסגד הקיצון. נראה שמסורת זו מושפעת מהחשיבות שמייחסים יהודים לכותל המערבי. המסורת הזו נעשתה מקובלת יותר ויותר בקרב ההוגים המוסלמים במהלך המאה ה-20 ככל שהסכסוך בין היהודים לערבים בירושלים גבר, בפרט מאז מאורעות תרפ"ט שהחלו בכותל המערבי, ומכונות לפיכך בערבית "מהפכת אל-בוראק". יש ערבים מוסלמים המכנים את הכותל המערבי "אל-בוראק" על שם אותה בהמה פלאית, וזה היה שמו הרשמי של האתר בתקופת השלטון הירדני במזרח ירושלים. הכותל מכונה בשם זה בנוסח החלטת אונסק"ו ב-2016 שיזמו אחדות ממדינות ערב על מנת לגנות עבודות שתוכננו בכותל, ובעקבות ההתעלמות מהזיקה היהודית למקום הודיעה ממשלת ישראל על הפסקת שיתוף פעולה עם הארגון.
על פי מסורת זו ניתן לזהות זוג חורים בפינת הכותל, בין הכותל המערבי לבין הכותל הדרומי, אליו על פי האמונה נקשרה אל-בוראק.
באנציקלופדיית האסלאם אין אזכור לכותל המערבי כקשור לאסלאם וגם בספרי תיירות של הווקף עד 1990 אין אזכור לעניין זה. הדבר מעלה השערות, כי הניסיון לקשור את אמונת האסלאם לכותל המערבי נבע, למעשה, ממניעים פוליטיים.
נתי הורטיג

ביוגרפיה

הורטיג הוא יליד ראשון לציון ומתגורר שם עד היום. הורטיג החל להתאמן בקבוצה רכיבת שטח מקומית בהדרכת צביקה יוז'יק בגיל 12.
כעבור שנתיים עבר לקבוצת האופניים Velo Club Holon, מהוותיקות שבקבוצות הענף. בתקופה זו נחשף לענף אופני הכביש והחל להתאמן עם טובי רוכבי ישראל (איתי ליפשיץ, דור דבירי, דניאל הלסטוך וצחי בויגן), תחת הדרכתו של שלום דביר.
בשנת 2004 דורג כרוכב ה-2 בארץ בקטגוריית עלית נוער באופני הרים, סיים במקום ה-3 באליפות ישראל באופני כביש לנוער ובמקום השני באליפות ישראל במקצה נגד השעון. בשנה זו הוכר כספורטאי מצטיין טרם גיוסו לצה"ל.
בשנת 2006 עבר הורטיג לקבוצה חדשה ומתפתחת "טים מצמן" על מנת להתקדם מבחינה מקצועית. בשל היותו מדריך אימון גופני בצה"ל, הצליח הורטיג לשלב בין שירות הצבאי לתחרויות ואימונים וניצח מספר תחרויות כדוגמת קרמיס יער המגינים, מרוץ חריש, מרוץ סיום עונת 2006 אורים, אותו ניצח בבריחת יחיד מהדבוקה כ-5 קילומטרים מהסיום.
בשנת 2008 סיים את שירותו הצבאי וניצח את אליפות ישראל לבוגרים יום אחד בלבד לאחר שהצליח לסיים במקום ה-3 באליפות ישראל נגד השעון.
בשנה זו נבחר הורטיג לרוכב השנה של איגוד האופניים בישראל.
הורטיג היה חבר בנבחרת ישראל באופני כביש משנת 2004 ועד 2009.
גזיאנטפ

שם העיר

בטורקית עותמאנית נקראה העיר עין תאב (عين تاب). בערבית היא נקראת ענתאב או עינתאב (عنتاب, عينتاب).
בשנת 1928 הוספה לשם העיר המילה "ע'אזי" (غازي), שפירושה בערבית "לוחם (נגד הכופרים באסלאם)". השינוי נעשה לכבוד עמידתה של העיר במלחמת טורקיה-צרפת.

היסטוריה

נראה שיישוב חתי התקיים באזורה של גזיאנטפ עד שנכבשה על ידי סרגון השני, מלך אשור בשנת 717 לפנה"ס. האשורים שלטו באזור משך כמאה שנה עד שהקימרים השתלטו עליו ואלה בתורם נהדפו על ידי מדי במחצית הראשונה של המאה ה-6 לפנה"ס. כשהממלכה האחמנית נדרסה תחת רגלי צבאו של אלכסנדר הגדול, נכבשה גם גזיאנטפ בשנת 333 לפנה"ס. בתקופה ההלניסטית נקראה גזיאנטפ "אנטיוכיה שבטאורוס" (Antiochia ad Taurum).
בשנת 638 נכבשה העיר על ידי הערבים אשר כינוה עינתאב, ומכאן שמה הטורקי איינטאפ ("Ayintap") שהתגלגל לאנטפ. לאחר קרב מנזיקרט ב-1071 נכבשה העיר על ידי הסלג'וקים, אך אלה איבדו את השליטה בה עת הייתה לחלק מנסיכות ארמנית קטנה שהקים פילרטוס ברכמיוס, ארמני ששימש בעברו כגנרל בצבא הביזנטי. נסיכותו של ברכמיוס קמה ב-1078 אך לקראת מותו ב-1086 התפוררה למספר ישויות מקומיות, והעיר נכבשה על ידי צלבני מסע הצלב הראשון בשנת 1097. העיר באה תחת שלטונה של רוזנות אדסה ועם נפילתה באמצע המאה ה-12 הייתה לחלק מממלכת קיליקיה הארמנית. לאחר התמוטטותה של ממלכת קיליקיה הארמנית חזרה העיר לידי הסלג'וקים וב-1516 נכשה על ידי הסולטאן סלים הראשון והייתה לחלק מהאימפריה העות'מאנית. 
משך 400 שנה שלטו העות'מאנים בעיר, אך עם תום מלחמת העולם הראשונה כבשו הבריטים את אנטפ, ומסרוה, ב-5 בנובמבר 1919, לידי הצרפתים, הכול בהתאם להסכם סייקס-פיקו שנחתם שלוש שנים קודם לכן בין שתי המעצמות. כמו באורפה ובקרמאנמרש לוו חילופי השלטון באנטפ בעימותים עם התושבים, אשר התנגדו לצעד זה, בעיקר בשל נוכחותם של חיילי הלגיון הצרפתי-ארמני. הצרפתים הפעילו את אנשי הלגיון הצרפתי-ארמני כעושי דברם וכן נסמכו על חייליו לשם איסוף מודיעין. החל בחודש ינואר 1920 התפתחו עימותים אלה למארבים על כוחות צרפתיים לאורך הדרכים המובילות מהעיר אל קרמאנמרש ואל קיליס, וגלשו עד מהרה למרי אזרחי מלא ולקרבות קשים שנמשכו בחלקים שונים של העיר במשך יותר משנה. ב-8 בפברואר 1921 נכנעה גזיאנטפ לאחר 384 ימי קרב, ובו-ביום החליטה האספה הלאומית הגדולה של טורקיה על שינוי שמה של העיר מ"אנטפ" ל"גזיאנטפ" (Gaziantep - "אנטפ הגיבורה"). מלחמת טורקיה-צרפת הסתיימה עם חתימת הסכם אנקרה, ב-21 באוקטובר 1921, וב-25 בדצמבר 1921 פינו הצרפתים את העיר.

העיר כיום

אוכלוסיית העיר, שמנתה 45,000 איש בלבד בסוף המאה ה-19, מוערכת כיום ביותר ממיליון תושבים, עובדה ההופכת אותה לעיר השישית בגודלה בטורקיה. העיר הפכה בעשורים האחרונים של המאה ה-20 למרכז העירוני והכלכלי החשוב ביותר בדרום-מזרח טורקיה, בעיקר בזכות מיזם הפיתוח האזורי רחב ההיקף המוכר כפרויקט דרום-מזרח אנטוליה (Güneydoğu Anadolu Projesi, GAP). בעיר אוניברסיטה שזכתה במעמד זה ב-1987.
בעיר שוכן המוזיאון לארכאולוגיה של גזיאנטפ, המכיל את אוסף הפסיפסים הגדול ביותר בעולם. אוסף המוזיאון כולל ממצאים מאתרים ארכאולוגים מאזור גזיאנטפ וסביבתה.
בפיגוע התאבדות שנערך בעיר ב-20 באוגוסט 2016 נרצחו לפחות 50 בני אדם.
מגדל D2

היסטוריה

ההיתר לבניית טור D2 ניתן בנובמבר 2009, והוא נבנה באתר הריסתו של מגדל וריטאס. הבעלות על שטח מגדל וריטאס נמכרה לחברת סוסייטה ז'נרל ב-16 במרץ 2010. ב-16 ביוני 2011 הריסת מגדל וריטאס החלה.
שלב ההריסה של מגדל וריטאס הסתיים בספטמבר 2011, ובניית יסודות מגדל D2 התקיימו בין אוקטובר 2011 לפברואר 2012. הריסת מגדל וריטאס בוצעה על ידי חברת Prodemo ובניית מגדל D2 בוצעה על ידי חברת הבנייה הצרפתית Vinci SA. הארכיטקט אנתוני בשו זכה במכרז יחד עם טום שיהאן בפרויקט של בניית מגדל D2 בגובה 175 מטרים, בצורה שקיבלה השוואה לעורך דין בצורה תלת ממדית אשר מפתח שלוש חזיתות שונות.
מגדל D2 נראה מלפנים כמגדל בצורת גליל כמו מגדל טורה אגבר (ברצלונה, ספרד) ומגדל סוויס רה (לונדון, הממלכה המאוחדת), אך כאשר מסתובבים סביב הבניין ניתן לראות כי צידו דק.
בניית המגדל הסתיימה בדצמבר 2014, וחנוכתו התקיימה ב-27 בינואר 2015. בשנת 2015 המגדל זכה בפרס האדריכלות 'ArchiDesignClub' בקטגוריית משרדים ועסקים.
טבלן לבן-לחיים

רבייה

הטבלנים לבני-הלחיים מגיעים לבגרות מינית בגיל שנה; דפוס הרבייה הוא מונוגמיה. הקן בנוי מעשבים, ונבנה על ידי שני בני הזוג. צורתו דמוית קערה, והוא מוצב בדרך כלל על צמחייה מימית או על סלעים. הנקבה מטילה 3-8 ביצים לבנבנות בכל תטולה, בעלות גוון ירוק בהיר או חום בהיר. בדרך כלל ביצה אחת מוטלת בכל יום.  
הזכר והנקבה דוגרים על הביצים במשך 23-24 ימים. הגוזלים יודעים לשחות ולצלול זמן קצר לאחר בקיעתם מהביצה, אך הם מבלים את השבוע הראשון לחייהם על גב הוריהם. ההורים ממשיכים להאכיל את הגוזלים כ-14 ימים לאחר בקיעתם; הגוזלים נעשים עצמאיים בגיל 20 עד 25 ימים, אך הם אינם יכולים לעוף עד גיל 41-50 ימים. 
בדרך כלל יש תטולה אחת בשנה; אם יש 2, הצאצאים של התטולה הראשונה מסייעים להוריהם לגדל את הצאצאים מהתטולה השנייה.
לפרקון (סרט)

העלילה

הלפרקון הוא שדון בן 600 שנה שנכלא בתוך ארגז עץ. לאחר 10 שנים, עוברת משפחה לגור בבית בו שוכן הארגז. הלפרקון משתחרר במקרה מהארגז ומתחיל במסע רציחות סדרתי בעיירה הסמוכה לבית.

הצלחה מסחרית וביקורות

הסרט הוקרן ב-620 בתי קולנוע בשבוע הראשון וגרף $3,279,000. בארצות הברית הגיע הסרט להכנסות כלליות של $8,556,940, הנחשבות להצלחה לאור העובדה שתקציבו היה $900,000 בלבד. הסרט זכה לביקורות מעורבות אבל הפך מידי לסרט קאלט וצבר פופולריות רבה. סרטי המשך בסדרת לפרקון לא רובם זכו להצלחה וקבלו לביקורות שליליות.
נוכל (מבוכים ודרקונים)

נוכל (rogue) או  גנב (thief) במשחק התפקידים מבוכים ודרקונים הוא אחת מהדמויות הבסיסיות שניתן לשחק. כשרוניו העיקריים של הגנב הם יכולת ההתגנבות שלו ואמצעי התחבולה שלו עקב היותו חשאי וזריז. בנוסף, הוא גם ייחודי בהתקנת מלכודות, ניטרולן, פריצת מנעולים והתקפה אחורית.
למרות השם שניתן לדמות זו "נוכל", "גנב" לא כל הדמויות מסוג זה, הזריזות והחמקניות, הן גנבים. למשל, מרגלים בעלי התכונות החמקניות והחשאיות נחשבים למקצוע הנוכלות אף על פי שאינם גנבים.

מאפיינים

לנוכלים יכולת למידה רבה, כך הם יכולים להתמקד ברכישת מיומנויות רבות יותר ביחס למקצועות קרביים אחרים. נוכל יכול להנחית מכה חזקה באופן פתאומי על יריבו או לתת חבטה ב"עקב אכילס" ולגרום נזק רב הרבה יותר למרות שכוחו הפיזי אינו גדול. יתר על כן, לנוכלים יש יכולת להרגיש את הסכנה. נוכלים אינם יכולים להטיל לחשים אך הם יכולים להשתמש במגילות ובחפצים קסומים אחרים. זריזות חשובה מאוד לנוכל, משום שהיא משפיעה על המיומנות. נוסף על כך, נוכל לא נוהג לעטות שריון כבד שיספק לו הגנה משום שהדבר גורם לו להיות פחות זריז ומכביד עליו. תבונה חשובה גם היא, שכן הנוכל זוכה ליותר נקודות מיומנות בזכותה.
בניגוד לחלק מבעלי מקצוע אחרים, הנוכלים אינם מרגשים חיבה גדולה כלפי נוכלים אחרים ואינם משתפים איתם פעולה באופן מובהק, אלא רק למדו שלא כדאי לסמוך על נוכלים אחרים אפילו יותר מכל אחד אחר.
נוכל בדרך כלל מתמקד בנשקים המאפשרים התגנבות שקטה כגון רובה קשת, פגיון וכו'.
נוכלים עשויים להשתמש בשריונות קלים אשר לא יפריעו להם לנוע, אל לרוב לא ישתמש במגנים.
כמת

רקע

הלוגיקה המתמטית מאפשרת לנסח פסוקים מתמטיים באופן חד-משמעי. השפה הבסיסית לצורך זה היא תחשיב הפסוקים, שבו מורכב כל פסוק מנוסחאות יסודיות, עם קשרים לוגיים כמו "או", "לא" או "וגם", המחברים ביניהם. שפה זו מוגבלת מטבעה, משום שהיא מסוגלת לטפל רק בטענות המתייחסות לערכים ידועים או משתנים בעלי תוכן קבוע. אפשר לנסח בתחשיב הפסוקים את הטענה "לכל חתול יש זנב", משום שהיא שקולה לפסוק "אם x הוא חתול אז ל-x יש זנב", שאותה אפשר לקרוא לכל x אפשרי בנפרד; אבל כדי לנסח טענות מורכבות יותר (כמו "לכל  קיים  כך שאם  אז ") בתחשיב הפסוקים, יש לקודד את רכיבי הטענה באופן מסובך ומסורבל הנוטל ממנה את עוקצה.
בתחשיב הפרדיקטים הפסוקים כוללים בנוסף לקשרים של תחשיב הפסוקים, גם את הכמתים לכל וקיים. אם  הוא פסוק לוגי, שערך האמת שלו עשוי להיות תלוי ב-x, משמעות הפסוק  היא שהפסוק נכון לכל ערך אפשרי של x, ומשמעותו של הפסוק  היא שקיים ערך של x שעבורו הפסוק נכון. מן המשמעויות האלה גוזרים את ערך האמת של הפסוק החדש בכל מודל של השפה.

גזירה והוכחות פורמליות

בכמתים, כמו בשאר הסמלים והפסוקים של שפה מסדר ראשון, מטפלים בצורה מכנית, תוך התחשבות רק בצורה ולא במשמעות. בבניה פורמלית של פסוק תקני אפשר לצרף כמת רק בשתי הצורות שהוזכרו לעיל, כאשר  עצמו הוא פסוק תקני. פסוק זה נקרא "תחום הקשירה" של המשתנה x. לפי האקסיומות הכלליות של שפה מסדר ראשון, מותר להחליף את המשתנה בכל משתנה אחר, ובלבד שההחלפה עקבית בכל תחום הקשירה, ושהמשתנה החדש אינו מופיע שם. דהיינו, אין הבדל בין  לבין .

סימונים נוספים

אפשר, עקרונית, להסתפק רק באחד משני הכמתים, משום ש"לכל x מתקיימת התכונה P" שקול ל"לא קיים x שעבורו לא מתקיימת התכונה P". לכן . 
הסימון  מציין "קיים ויחיד": . גם את הכמת הזה אפשר לבטא באמצעות כמת הקיום, ולכן הוא אינו מוסיף כוח תיאורי לשפה, ומשמש לקיצור בלבד.

היסטוריה

בלוגיקה של ימי הביניים הכמויות חולקו לשלוש: כל, אי אלו, ושום. כמו כן היה קיים פסוק "אי אלו A הם לא B" המשלים את האפשרויות. 
דוגמה לחלוקה זאת ניתן לראות אצל הרמב"ם, בספרו מילות הגיון, בתרגום משה אבן תיבון:
"ואנחנו נקרא מה שיורה עליו המשפט מעניין הכללות והייחוד - כמות המשפט. ונקרא מה שיורה עליו מעניין החיוב והשלילה - איכות המשפט. דמיון זה, אמרנו: „כל אדם חי”, נאמר זה המשפט: כמותו - כללי, ואיכותו - החיוב. וכאשר אמרנו: „קצת האדם בלתי כותב”, נאמר זה המשפט: כמותו - חלקי, ואיכותו - השלילה" (מילות הגיון שער ב)
Nginx

תיאור

Nginx יכול להיפרס כדי לשרת תוכן HTTP דינמי ברשת, בעזרת FastCGI. הוא משתמש בSCGI בתור מפעיל שפת תסריט, ובמודולים של שרתי WSGI. בנוסף, הוא יכול לשמש כמאזן עומסים באפליקציות מסוימות.
Nginx משתמש בגישה אסינכרונית מבוססת-אירועים (Event-Driven) כדי לטפל בבקשות, זאת במקום המודל של Apache HTTP Server שגישתו הדיפולטיבית משתמשת בתהליכונים, כאשר כאן האירוע עצמו נדרש בשביל לעבד בצורה א-סינכרונית את הבקשה. הארכיטקטורה המודולרית של גישתו מבוססת-האירועים של Nginx, יכולה לספק לנו ביצועים צפויים תחת עומסים גבוהים. כלומר, שנוכל לחזות בדיוק בכמה משאבים נצטרך להשתמש כאשר העומס יהיה גדול.
לפי סקר שרתי האינטרנט של חברת Netcraft, שפורסם באוקטובר 2015, Nginx נמצא במקום השני כשרת האינטרנט הנפוץ ביותר לאורך כל האתרים ה"פעילים" (15.33% מכל האתרים שנסקרו), וגם עבור מיליון האתרים ה"עסוקים" ביותר (האתרים שמכילים הכי הרבה כניסות, סה"כ 23.66% מהאתרים שנסקרו).
לפי W3Techs, השתמשו בו 29.7% אתרים מתוך רשימת טופ-מיליון האתרים, 39.5% מתוך רשימת טופ 100,000 האתרים, ו-47.6% מתוך רשימת טופ 10,000 האתרים.
לפי BuiltWith, השתמשו בו 36.6% מתוך רשימת טופ 10,000 האתרים, והחלק שלו בטופ 10,000, 100,000 ומיליון האתרים הפעילים, גדל משמעותית. ויקיפדיה משתמשת ב-Nginx בתור ה-SSL termination proxy. החל משחרור OpenBSD, גרסת 5.2 (1 בנובמבר 2012), Nginx הפך חלק מבסיס מערכת ההפעלה OpenBSD, כאשר הוא נותן אלטרנטיבה לפיצול של המערכת המקורית מ-Apache 1.3, אותה הוא היה אמור להחליף, אבל בסופו של דבר הוחלף על ידי httpd.

ארכיטקטורה ותהליך הקונפיגורציה

שרתי nginx כוללים ארכיטקטורת רכיבים (modules) שמכתיבים את התנהגות השרת. התנהגותם של רכיבים אלה מתקבלת על ידי הנחיות (directives).
הרכיב המרכזי בין הרכיבים הוא main אשר כולל את events ו http. הרכיב server נכלל בתוך http והרכיב location נכלל בתוך server.
ניתן לעשות את כל הקסטומיזציה לרכיבים השונים בתוך הקובץ nginx.conf או שניתן לפצל את הקסטומיזציה לקבצים נוספים (כמו default.conf או ה site-confs השונים). נכון לגרסה 1.10.3 החלוקה הטבעית (כלומר זו שנתונה מיד לאחר ההתקנה) היא nginx.conf ו default.conf. בכל מקרה, הראשון בהיררכיה הזו nginx.conf והשני הוא default.conf כאשר האחרון בהיררכיה משכתב הגדרות של קובץ קודם בה (bottom top) ותפיסה זו של "מאוחר מבטל קודמו" נכונה גם כשעובדים עם קובץ אחד.

כתיבת ההנחיות

ההנחיות נכתבות בקבצים השונים בתוך בלוקים. ההנחיות הנוגעות לכל רכיב נכתבות בבלוק (block) עם שם זהה לרכיב (למשל, ההנחיות ל server ייכתבו בבלוק בשם server ומכאן הכינוי "server block").

משתמשים

nginx פותחה במקור עבור פורטל אינטרנט גדול בשפה הרוסית בשם רמבלר. התכנה התבררה כנוחה והפכה לשרת אינטרנט פופולרי הנמצאת בשימוש באתרים גדולים רבים ביניהם וורדפרס. קום.
אגרוף מונף

אגרוף מונף (נקרא גם אגרוף קמוץ או אגרוף קפוץ, באנגלית: Raised fist) הוא סמל לסולידריות ולתמיכה, בו נעשה שימוש גם כהצדעה להבעת אחדות, עוצמה, התנגדות ומאבק.

מקור ושימושים

את המקור לסמל זה ניתן למצוא בתיאורים מתקופת ממלכת אשור, בהם מוצגת עשתר עם אגרוף מונף. בעידן המודרני, מזוהה האגרוף המונף עם תנועות שמאל ועם תנועות של קבוצות מיעוט, אולם ישנן גם תנועות ימניות ופשיסטיות שעושות בו שימוש. בשנת 1917, שימש סמל האגרוף המונף כלוגו של איגוד פועלי התעשייה של העולם. במלחמת האזרחים בספרד, אימצו הקומוניסטים את סמל האגרוף המונף כהצדעה, זאת לאחר שחיפשו הצדעה שתהווה אלטרנטיבה להצדעה הרומית  אותה אימצו הפשיסטים. לאורך ההיסטוריה, סימל האגרוף המונף תנועות ומאבקים שונים: מהפכת הסטודנטים בצרפת, תנועת המחאה נגד מלחמת וייטנאם , תנועת ה"הפנתרים השחורים", תנועות אנטי-קולוניאליזם  בעולם השלישי ותנועות נוספות לצדק חברתי. בשנות הארבעים והחמישים, נעשה שימוש בסמל זה גם בתנועות השמאל בישראל. לעיתים, האגרוף המונף משולב עם אלמנטים גרפים אחרים במטרה לאחד בין שתי משמעויות סמליות. לדוגמה: השילוב בין סמל האגרוף המונף לסמל הפטיש והמגל מסמל מאבק קומוניסטי, השילוב בין סמל האגרוף המונף לסמל ונוס מסמל מאבק פמיניסטי והשילוב בין האגרוף המונף לסמל של ספר מסמל את המאבק של הספרנים נגד ניהול זכויות דיגיטלי.
הארמייה ה-46 (ברית המועצות)

היסטוריה

היחידה הוקמה באוגוסט 1941 לפי פקודת מפקד מחוז צבאי "עבר הקווקז" על בסיס היחידות שהיו במחוז. מטרת הארמייה הייתה שמירת הגבול עם טורקיה. ביולי 1942 הארמייה ה-46 השתלבה בקרב על קווקז. לאחר ההצבא האדום עברה למתקפה, יחידות הארמייה השתתפו בשחרור מייקופ וקרסנודר.
במהלך שנת 1943 יחידות הארמייה ה-46 לחמו במרחב דונבס ובהמשך עברו לגדה המערבית של הדנייפר. הם לקחו חלק בשחרור ערי אוקראינה הסובייטית וסוף 1944 השתתפו במבצע יאשי-קישינב. בהמשך הם נכנסו לשטח רומניה, בולגריה והונגריה. מסוף 1944 הם לקחו חלק במצור בודפשט. באביב 1945 הארמייה ה-46 השתתפה במתקפת וינה ולאחר מכך בקרב על פראג.
לאחר סיום מלחמת העולם השנייה יחידות הארמייה ה-46 הועברו למרחב אודסה וארמייה פורקה בספטמבר 1945.
משה אשכנזי (שחקן)

קורות חייו

אשכנזי נולד וגדל בעכו, למד במגמת תיאטרון בניהולה של סימונה מזרחי בבית ספר התיכון "אורט דרסקי", עכו.
את צעדיו הראשונים עשה בשנת 2004, כשבתום שירותו הצבאי עבר לתל אביב ולמד בקורס משחק בבית הספר "הסטודיו" של יובל כרמי. באותה שנה החל ללמוד בבית הספר לאומנויות הבמה בסמינר הקיבוצים במגמת משחק בניהולו של איציק ויינגרטן (2007-2004). במסגרת לימודיו זכה במלגת "קרן שרת אמריקה ישראל" 2005.

קריירה

בשנה השנייה ללימודיו אשכנזי החל לשחק בתיאטרון הערבי-עברי ביפו. הוא שיחק בהצגה "גריניץ'", פרי עטו ובבימויו של שי פיטובסקי. הוא גילם את דמותו של משה שולמן, בחור שמאבד את אביו. אחר-כך שיחק בתפקיד עבד, סוחר נשים ערבי, בהצגה "המערב הפרוע", בבימויו של סיני פתר. בתפקיד הכומר בהצגה "אמא קוראז'", בבימויו של יגאל עזרתי.
במקביל כתב ושיחק ביחד עם איתמר מלול, במופע מערכונים בצוותא בשם "אשכנזי ומלול". ב-2008 קיבלו הצמד פינה קומית בתוכנית הרדיו היומית "רדיו ללא הפסקה" של דידי הררי. ב-2009 הגיש פינה קומית בתוכנית הלילה "לילה לבן" בערוץ 2, רשת,
וגם שיחק בתפקידי אורח בסדרות ותוכניות הטלוויזיה "בנות הזהב", "טוב שבאת", "לשם שינוי", "פולישוק", "סימני שאלה" ו"אנחנו לא משוגעים".
אשכנזי התפרסם ב-2012 בשלושה פרויקטים גדולים שיצאו במקביל:
הוא שיחק בתפקיד ראשי בסדרת הטלוויזיה "אננדה", שיצרה דנה מודן ושודרה בהוט 3; גילם את דמותו של עומאר, נווד ערבי צעיר המטייל בהודו; באחד התפקידים הראשיים בסרטו של שמי זרחין "העולם מצחיק" (2012) גילם את דמותו של נסי, בחור שמתעורר מתרדמת של תשע שנים ונושא איתו סוד גדול מעברו; ובתפקיד משני בסרט הקולנוע "הדילרים" של עודד דוידוף (2012). הוא גילם את דמותו של יאיר, סוחר סמים ירושלמי. עוד באותה שנה שיחק בסרט "קשת בענן" בבימויו של אלירן אליה. הסרט עוסק במבצע איתור גופות חיילנו לאחר אסון הנגמ"שים, אשכנזי מגלם בו את דמותו של חובש ביחידה קרבית.
הוא הנחה סדנאות משחק והומור עם נוער בסיכון, במסגרת פרויקט יוצרים צעירים עם קשת ופרויקט שח"ם בפריפריה.
ב-2012 החל לעבוד על מופע סטנד-אפ אישי, ומשחק בהצגה "כיוונים" שכתב וביים אסף שלמה, שעוסקת במשחקי נשק בצבא ומציגה בצוותא. בשנת 2013 החל להשתתף בפאנל התוכנית "הדיבור", המשודרת בערוץ 24, בהנחיית אלירז שדה. כמו כן באותה שנה שיחק בסדרה "פצועים בראש" כדמות משנה, בתור מנהל ה"פרגולה" - בר בתל אביב.
ב- 2015 כיכב אשכנזי בתוכנית הסאטירה הכל שפיט ששודרה בערוץ הראשון.
החל משנת 2016 מגלם אשכנזי את לירוי בסדרת הדרמה מטומטמת המשודרת בהוט 3, לצידם של בת חן סבג, ליאור רז, מוקי ואחרים. באותה שנה הצטרף גם לצוות השחקנים בסדרת הטלוויזיה "מפלצות קטנות" המשודרת בערוץ 2, בתפקיד עידן.
ב-2018 השתתף בסדרה "בשבילה גיבורים עפים", המשודרת בקשת 12. באותה שנה החל לגלם בתיאטרון הבימה את מני במחזמר "מיקה שלי" המבוסס על שירי יאיר רוזנבלום.
ב-2019 החל לגלם את סרג'יו קונסטנזה (במקביל לשלומי קוריאט) במחזמר "גבעת חלפון אינה עונה" המבוסס על הסרט של הגשש החיוור בתיאטרון הבימה.
ב-2019 גם יצא אשכנזי במופע סטנד-אפ חדש.

חיים אישיים

באוקטובר 2015 אשכנזי התחתן עם בת זוגו לירון טובול. בפברואר 2016 נולד לזוג בן וביוני 2018 נולד בנם השני.
בשנת 2017 הוצב במקום ה-20 ברשימת היפים והנכונים של המגזין פנאי פלוס לשנת 2016.
מסיבת דמואים

מסיבת דמואים (Demoparty) הוא אירוע המפגיש אמנים, מתכנתים וחובבי מחשבים, אשר במסגרתו נערכות תחרויות שונות בהן קבוצות של משתתפים מנסות להפיק את קטעי המולטימדיה (המכונים "דמואים") עם הגרפיקה הממוחשבת הטובה ביותר והפסקול הטוב ביותר.
מסיבת דמואים טיפוסית נערכת לרוב פעם בשנה באולמות גדולים (בדרך כלל באולם ספורט) והיא נמשכת בדרך כלל במשך כל סוף השבוע ללא הפסקה. מרבית הדמואים אשר נוצרים על ידי הקבוצות השונות, לפחות במקרה של תחרויות מסיבות הדמואים הגדולות ביותר, מוצגות לכל המבקרים באירוע במהלך שעות הלילה, באמצעות מקרן וידאו ורמקולים גדולים.
המשתתפים במסיבות הדמואים בדרך כלל מביאים לאירוע את המחשבים שלהם, בעוד שמארגני האירוע דואגים לשכור את האולם שבו נערך האירוע ולספק למשתתפים באירוע שולחנות, חיבור לחשמל וחיבור לאינטרנט.
מרבית מסיבות הדמואים הן קטנות יחסית; מספר המבקרים בהן בדרך כלל נע בין מספר עשרות לכמה מאות. לאירועי מסיבות הדמואים הגדולות ביותר בעולם מגיעים לרוב אלפי מבקרים.
ממד קרול

במתמטיקה, ממד קרול הוא שמם המשותף של כמה ממדים של חוגים, המתלכדים עבור חוג נתרי קומוטטיבי. ממדים אלו קרויים על שמו של וולפגנג קרול, שפיתח את ממד קרול הקטן.
ממד קרול הקטן הוא המספר המקסימלי של הכלות בשרשרת עולה של אידיאלים ראשוניים. באלגברה קומוטטיבית ובגאומטריה אלגברית, ממד זה של חוג הפונקציות על יריעה מספק הגדרה אלגברית לממד הגאומטרי שלה. לכל אלגברה אפינית קומוטטיבית יש ממד סופי, וחוגים בעלי ממד סופי חולקים עם האלגברות האפיניות כמה תכונות חשובות. לחוג ארטיני קומוטטיבי יש ממד אפס.

ממד קרול הקטן

נניח כי R הוא חוג, וכי  הם אידיאלים ראשוניים בR, כך ש. אז נאמר שאידיאלים ראשוניים אלו יוצרים שרשרת באורך n. ממד קרול הקטן של R הוא החסם העליון של כל אורכי השרשראות של אידיאלים ראשוניים, והוא סופי או שווה לאינסוף. מסמנים אותו ב-.
לדוגמה, האידיאלים הראשוניים היחידים בחוג המספרים השלמים  הם אידיאלים ראשיים מהצורה  כאשר p מספר ראשוני, וכן אידיאל האפס. כמו כן, אף אידיאל ראשוני (מלבד אידיאל האפס) אינו מוכל באידיאל ראשוני אחר, ולפיכך השרשרת העולה המקסימלית של אידיאלים ראשוניים היא השרשרת . לפיכך ממד קרול של חוג המספרים השלמים הוא 1. בדומה לזה, ממד קרול של כל תחום ראשי הוא 1.  האידיאל הראשוני היחיד בשדה הוא אידיאל האפס, לכן ממד קרול של כל שדה הוא 0.
לכל אידיאל ראשוני בחוג PI נתרי יש גובה סופי (אך ממד קרול הקטן של חוג כזה עשוי להיות אינסופי).
במקרה הכללי , ואלו החסמים הטובים ביותר האפשריים על הממד של חוג הפולינומים במשתנה אחד מעל R. לעומת זאת אם R הוא חוג נתרי מממד k, אז ממד קרול הקטן של  הוא בדיוק k+1. בהמשך לזה, אם K שדה, אז ממד קרול של החוג  הוא בדיוק n.

ממד קרול הקלאסי

ממד קרול הקלאסי עדין יותר. נאמר שאידיאלים מקסימליים הם בעלי עומק 0, ושלאידיאל ראשוני P יש עומק  (כאשר  סודר) אם לכל ראשוני המכיל ממש את P יש עומק קטן מ-. ממד קרול הקלאסי הוא הסודר המינימלי המהווה עומק של כל הראשוניים בחוג. מסמנים אותו . לחוג יש ממד קרול קלאסי אם ורק אם הוא מקיים את תנאי השרשרת העולה על אידיאלים ראשוניים.

ממד קרול

ממד קרול (סתמי) מוגדר עבור מודולים מעל חוג R. למודול האפס ממד 1-. ממד קרול  שווה לסודר  אם הוא אינו קטן מ-, ואם לכל שרשרת יורדת , ממקום מסוים ואילך, . בפרט, למודול (שאינו אפס) יש ממד 0 אם ורק אם הוא ארטיני; למודול (שאינו ארטיני) יש ממד 1 אם ורק אם בכל שרשרת יורדת המנות ארטיניות החל ממקום כלשהו, למודול יש ממד 2 אם ורק אם בכל שרשרת יורדת המנות הן מממד 1 או 0 החל ממקום כלשהו.
למודול נתרי יש ממד קרול (אבל לא לכל מודול). ממד קרול של החוג R הוא הממד שלו כמודול מעל עצמו, אם הוא קיים. בפרט, לכל חוג נתרי יש ממד קרול.  כל סודר יכול להיות ממד קרול של חוג נתרי קומוטטיבי, וממד קרול של תחום ראשי שמאלי.
אם לחוג  יש ממד קרול, אז R מוכרח להיות נתרי; ולכל R נתרי, .
כל חוג בעל ממד קרול מקיים את תנאי השרשרת העולה על אידיאלים ראשוניים. בחוג שיש לו ממד קרול, כל אידיאל מכיל מכפלה של מספר סופי של ראשוניים (זוהי תכונה חשובה של חוגים נתריים). בחוג שיש לו ממד קרול מתקיים אי-השוויון . בחוג קומוטטיבי מתלכדים ממד קרול וממד קרול הקלאסי, ואם הממד סופי (והחוג קומוטטיבי) הם שווים גם לממד קרול הקטן. 
לחוג שיש לו ממד קרול יש ממד יוניפורמי סופי; חוג חוג ראשוני למחצה שיש לו ממד קרול (שמאלי) הוא חוג גולדי (שמאלי).